Dybbøl: I løbet af august bliver Dybbøl Mølles vinger savet af møllen, og møllehatten på 18 tons fjernet med en kran. Danmarks nationalsymbol Dybbøl Mølle skal have skiftet vingerne fra 1978 ud, og der skal både en ny tandkrans på under møllehatten samt en del af den øverste mur skal fjernes og genopbygges.

- Det har været et projekt med mange udfordringer og langt større udfordringer, end vi havde troet, siger Claus Pihl Christensen, der er museumstekniker ved Historiecenter Dybbøl Banke.

Den daværende regering og Dansk Folkeparti satte sidste år 2,5 millioner kroner af til projektet, så møllen kan stå klar til markeringen af 100-året for genforeningen i 2020. Det markeres nemlig med en folkefest på Dybbøl Banke den 11. juli 2020.

Det har vist sig, at hele projektet kommer til at koste 3,5 millioner kroner. Det er inklusiv en renovering af magasinbygningen ved siden af møllen, som trænger til renovering.

- Slots- og Kulturstyrelsen har netop godkendt projektet og i samme anledning givet et tilskud på 500.000 kroner, da der er tale om en fredet bygning. Den sidste halve million har vi søgt om ved en fond, siger Jens Peter Rasmussen, der er formand for den selvejende institution Dybbøl Mølle.